section_heading: Povijest
paragraph_text: Početci datiraju iz vremena austro-ugarskog zaposjedanja BiH. Dio Tuzlaka uvidio je neminovnu propast osmanske države i skori dolazak Austro-Ugarske te je organizirao peticiju tražeći od europskih sila da Austrija dođe u BiH i napravi red. Tu su bili pripadnici katolika, muslimana i pravoslavaca. Dio Tuzlaka, najviše među muslimanima, protivio se tome. Organizirali su obranu i spremno dočekali austro-ugarske snage te ih dočekali kod Moluha, Kozlovca, Ravne trešnje i Mosnika te su ih 1878. u bitci odbili i nakon dva dana natjerali na uzmak sve do Doboja. Osobito velike gubitke u ljudstvu Austro-Ugarska je imala kod Moluha gdje ih je privremeno pokopala. Nakon dvadesetak dana pojačane austro-ugarske snage krenule su u novi napad te se ukopale kod Tuzle. Sutradan su čelni ljudi iz Tuzle iz redova svih vjera dočekali dobrodošlicom austro-ugarsku vojsku. Vojska je svoje poginule vojnike iz privremenih grobnica na Moluhama iskopala i prenijela na Borić. Tako su ti vojnici bili prve pokopane osobe na mjestu današnjeg groblja.